Diari Oficial de la Generalitat Valenciana


Sumari del DOGV 5487, del 11-04-2007 (2007/4287)

ORDE de 22 de març de 2007 de la Conselleria de Turisme, per la qual es regulen i convoquen les ajudes destinades a la creació, modernització o adaptació de productes de turisme actiu i de naturalesa lligats al turisme d'interior.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5487

Data del DOGV
:   11-04-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/4287


Data del document
:   22-03-2007

Organisme emissor
:   Conselleria de Turisme

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a les empreses
    * regió turística
    * turisme rural
    * infraestructura turística
    * ajuda pública

Dins de les noves tendències que es manifesten en el mercat turístic, hi ha un nou segment de demanda que busca en el medi rural un complement al turisme habitual de platja a través de productes molt elaborats, on la tranquil·litat i la preocupació per l'entorn medi ambiental, les activitats en la natura, la cultura, la gastronomia, els costums i el folklore són les motivacions fonamentals per al desplaçament.
Per a donar satisfacció a esta demanda es requerix la prestació per part de les empreses d'una gamma molt variada de servicis i productes i, entre ells, de manera especial, aquells que oferixen activitats recreatives de turisme actiu i de natura, els quals impliquen en el seu desplegament una interpretació i coneixement de la natura i un ús específic del medi natural.
Esta gamma de servicis sovint el subministren empreses de grandària reduïda, i d'implantació local. Atesa l'escassa capacitat financera, l'objecte de la present orde és establir un marc d'ajudes per a subvencionar aquelles depeses de capital associades a la posada en marxa de noves activitats d'oferta complementària o la millora de les existents.
S'establixen com prioritaris aquells projectes els promotors dels quals oferisquen, d'acord amb la negativa vigent, servicis bàsics d'allotjament, transport o restauració associats a l'activitat, ja que d'esta manera s'oferix un producte turístic integral al consumidor, facilitant la seua demanda. Un altre criteri a valorar especialment el constituïx la vitalitat demogràfica del municipi on radique l'empresa, tot primant aquells l'evolució demogràfica recent dels quals siga negativa.
Es dóna prioritat, igualment, a les activitats exercides en els Parcs Naturals de la Comunitat Valenciana, sempre d'acord amb la regulació vigent sobre l'ús públic.
L'exercici de les activitats previstes en la present orde suposa la consecució de diverses finalitats, totes elles relacionades entre si:
Contribuïx al desplegament del teixit productiu local en fomentar la posada en marxa de noves activitats econòmiques i la creació d'ocupació.
Reduïx l'estacionalitat del producte turístic i configura una oferta amb unes taxes de demanda relativament estables al llarg de l'any.
Reduïx la concentració espacial de l'oferta i contribuix a la descongestió del litoral i a la disminució dels efectes negatius que esta comporta:
Perseguix la millora de l'equilibri territorial i l'estabilitat demogràfica de les comarques interiors, mitjançant la reducció de la diferència en el nivell de desenvolupament econòmic respecte al litoral.
L'objectiu final que es pretén consistix a contribuir a la diversificació de l'oferta turística valenciana mitjançant la definició d'un producte de turisme interior basat en la creació d'oferta complementària que supose un al·licient per a incrementar el flux turístic cap a les comarques interiors de la Comunitat Valenciana. D'esta manera, el turisme suposarà un factor sostingut de creixement econòmic i d'ocupació en comarques tradicionalment deprimides de l'interior de la Comunitat.
En virtut d'això, d'acord amb les competències assignades pel Decret 185/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Turisme i a tés el Decret 9/2000, de 25 de gener, del Govern Valencià, sobre concessió d'ajudes en matèria de turisme i el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana, la Llei 38/2003, de 17 de novembre, General de Subvencions i el seu Reglament aprovat per Reial Decret 887/2006 de 21 de juliol,
ORDENE
CAPÍTOL I.
Règim d'ajudes
Article 1. Objecte
1. L'objecte de les ajudes consistix en la modernització de les empreses de turisme d'interior mitjançant el suport a la creació, millora o adaptació de productes de turisme actiu i de natura lligats al turisme rural o d'interior, nova tendència que es manifesta en el mercat turístic, i que contribuïx a diversificar l'oferta turística valenciana i a millorar la seua competitivitat i el seu posicionament en el mercat.
S'entén per turisme actiu i de naturalesa, a l'efecte d'esta orde, aquell que té com a principal motivació la realització d'activitats recreatives i d'esplai, la interpretació i coneixement de la natura i la pràctica d'activitats esportives de diferent intensitat física i risc que usen expressament el medi natural de forma específica, tot garantint la seguretat del turista, sense degradar o esgotar els recursos.
2. El règim d'ajudes s'aplicarà tal com es determina en els articles següents.
Article 2. Línia pressupostària.
L'import global màxim destinat a atendre les subvencions a què es referix la present orde serà de 243.520 euros a càrrec de la línia pressupostària T6406000 del Capítol VII del programa pressupostari 751.30 "Turisme d'Interior"
Article 3. Actuacions subvencionables.
Les subvencions objecte d'esta convocatòria tindran com a finalitat atendre les despeses derivades d'inversions en actius fixos nous directament relacionats amb la realització de les activitats, com ara, materials i equipaments precisos per a l'exercici de l'activitat, elements de transport i comunicacions (exclosos telèfons mòbils) i material de seguretat.
No serà objecte de subvenció l'adquisició de mobiliari o equips informàtics, la remodelació o adequació de locals i, en general, qualssevol inversions que no estiguen directament lligades a la realització de l'activitat.
Tampoc seran subvencionables aquells actius que s'adquirisquen en règim d'arrendament financer (lísing).
Article 4. Beneficiaris.
Podran sol·licitar estes ajudes les empreses que exercisquen activitats de turisme actiu i de naturalesa en les zones interiors de la Comunitat Valenciana i que realitzen inversions en els actius fixos nous relacionats en l'article anterior. Per a ser beneficiàries, dites empreses hauran de constar inscrites en el Registre General d'Empreses, Establiments i Professions Turístiques de la Comunitat Valenciana com a empresa turística de servicis complementaris, llevat que ja figuren inscrites en el dit registre en alguna altra de les seues modalitats.
Article 5. Ajudes.
1. Les ajudes regulades en la present orde complixen totes les condicions del Reglament (CE) núm. 1628/2006 de la Comissió, de 24 d'octubre de 2006, relatiu a l'aplicació dels articles 87 i 88 del Tractat a les ajudes regionals a la inversió, (DOUE L 302 d'1.11.2006) i amb la Decisió de la Comissió de 21.12.2006 per la qual s'aprova el mapa d'ajudes regional espanyol i, per tant, estan exemptes del requisit de notificació i són compatibles amb el mercat comú.
2. Es considerarà cost subvencionable la inversió en actius fixos nous directament relacionats amb l'execució del projecte per al qual se sol·licita l'ajuda. Es podrà subcontractar l'activitat objecte de la subvenció fins al 100% d'esta i, en este cas, caldrà ajustar-se al que disposa l'article 29 de la Llei 38/2003, de 17 de novembre, General de Subvencions. Queden exclosos de les ajudes les despeses de manteniment, funcionament, reparació i, en general, tots aquelles no directament vinculats al projecte.
3. L'import màxim de l'ajuda no podrà superar el 30% del pressupost aprovat de l'actuació. S'establix així mateix un import màxim de l'ajuda a percebre, que no podrà superar en cap cas els 30.000 euros.
4. Les ajudes tindran la consideració de subvenció a fons perdut.
5. No serà subvencionable l'IVA satisfet per l'adquisició de béns i servicis, i en general, qualsevol impost pagat pel beneficiari.
6. Les ajudes concedides en el marc de la present orde no s'acumularan a cap altra, corresponent als mateixos costos subvencionables, si dita acumulació suposa una intensitat d'ajuda superior a l'establida en el .Reglament (CE) núm. 1628/2006 de la Comissió de 24 d'octubre de 2006.
7. Les inversions realitzades en el marc de la present Orde hauran d'afectar-se, com a mínim, durant cinc anys, al mercat turístic, en els termes que preveu l'article 31 de la Llei 38/2003.
CAPÍTOL II.
Procediment.
Article 6. Presentació de sol·licituds i documentació.
1. Les sol·licituds es presentaran amb anterioritat a l'execució de les inversions. Per part de l'òrgan gestor de les ajudes es comunicarà per escrit al sol·licitant, prèviament a la resolució de la sol·licitud, si el projecte presentat complix les condicions de subvencionabilitat establides en la present orde, en el moment de la qual podrà iniciar-se l'execució del projecte. Si els treballs del projecte s'inicien abans que es produïsca l'esmentada comunicació, el projecte no podrà obtindre ajuda.
2. Els sol·licitants hauran de presentar la documentació següent:
a) Instància de sol·licitud en imprés normalitzat, segons model que figura en l'annex de la present orde i disponible en www.comunitat-valenciana.com/institucional, la qual inclou declaració de no estar sotmés en cap prohibició, per a obtindre la condició de beneficiari, de les assenyalades en l'article 13 de la Llei 38/2003 de 17 de novembre, General de Subvencions amb expressa menció de no ser deutor de la Generalitat per reintegrament de subvencions.
b) Documentació acreditativa de la identificació i constitució de l'empresa, mitjançant escriptura de constitució i estatuts socials vigents, degudament inscrits en el corresponent registre.
c) DNI o document equivalent dels representants legals de l'empresa, així com acreditació de la seua representació mitjançant escriptura de nomenament o apoderament degudament inscrita en el corresponent registre.
d) Fotocòpia del CIF/NIF.
e) Documentació acreditativa de trobar-se al corrent de les obligacions tributàries i davant de la Seguretat Social, en els termes establits en l'Orde de 30 de maig de 1996 de la Conselleria d'Economia i Hisenda:
Certificat de l'Agència Tributària.
Certificat de la Conselleria d'Economia, Hisenda i Ocupació de la Generalitat Valenciana de què el sol·licitant no té deutes de naturalesa tributària amb la Generalitat Valenciana
Certificat de la Tresoreria de la Seguretat Social.
f) Declaració jurada sobre les ajudes públiques sol·licitades o obtingudes per al mateix projecte, segons model que figura en l'annex de la present orde i disponible en www.comunitat-valenciana.com/institucional.
g) Declaració jurada del sol·licitant sobre la no destrucció d'ocupació, segons model que figura en l'annex de la present orde i disponible en www.comunitat-valenciana.com/institucional
h) Fitxa de manteniment de tercers (dades bancàries) segons model obtingut en el servidor www.comunitat-valenciana.com/institucional.
i) Certificat de l'entitat bancària acreditatiu del compte designat.
j) Memòria del projecte, on es detalle:
Descripció de l'empresa, especificant les activitats de turisme actiu que oferix, l'àmbit geogràfic en què desenvolupa les seues activitats, i la prestació, si fa el cas, d'altres servicis turístics.
Memòria descriptiva de l'actuació a realitzar.
Pressupost detallat per partides.
Projecte tècnic, que haurà d'aportar-se en el cas que així ho requerisca la naturalesa de l'actuació, i/o quan es tracte d'inversions en obra civil i el seu import siga superior a 60.000 euros, impostos inclosos, el qual haurà de sotmetre's a informe de l'oficina de supervisió de projectes o de tècnics designats per la Conselleria.
Programa d'actuació que garantisca l'execució de les inversions amb data límit que no serà superior al 30 d'octubre de 2007, amb expressió de la duració prevista en l'execució de les diverses fases o partides del projecte.
k) Còpia de la sol·licitud d'inscripció presentada per a la seua inclusió en el Registre General d'Empreses, Establiments i Professions Turístiques de la Comunitat Valenciana, en cas de no figurar ja inscrita.
l) Llicència municipal d'obres i/o d'obertura/activitat o justificant d'haver-se sol·licitat en el cas de requerir-ho l'actuació plantejada.
3. A més de la informació i documentació assenyalada en l'apartat 2, es podrà sol·licitar qualsevol altra que es considere necessària per al millor coneixement i comprensió de l'aplicació de la subvenció.
4. Les sol·licituds es presentaran preferentment en els Registres dels Servicis Territorials de Turisme d'Alacant (C/ Churruca núm. 29. 03135 Alacant) Castelló (Pl. Mª Agustina núm. 5. 12511 Castelló) i València (Pl. Alfons el Magnànim núm. 15-2é. 46498 València), així com en qualssevol de les formes previstes en l'art. 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. El termini de presentació de sol·licituds finalitzarà als 30 dies comptats a partir del següent a la publicació de la present orde en el DOCV.
6. Quan la sol·licitud no reunisca els requisits establits en l'art. 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, si no ho fa, es tindrà per desistit en la petició, prèvia resolució que haurà de ser dictada en els termes que preveu l'article 42 de la Llei.
Article 7 Valoració de les sol·licituds i resolució del procediment.
1. Per a la valoració dels projectes i la concessió o denegació d'ajudes s'assignarà una puntuació a cada sol·licitud tenint en compte els criteris següents:
a) Grau d'interés turístic del projecte, el qual inclourà una valoració específica per a aquells projectes que tinguen lloc en els parcs, i paratges naturals protegits de la Comunitat Valenciana, sempre que les activitats s'exercisquen d'acord amb les normes reguladores de l'ús públic.
b) Complementarietat amb altres activitats turístiques que faça el sol·licitant. Específicament es valorarà la prestació de servicis d'allotjament, transport o restauració lligats al projecte.
c) Situació actual i evolució demogràfica recent del municipi en què estiga radicada l'empresa.
La puntuació màxima que es podrà obtindre serà de tretze punts, d'acord amb el que establix els següents apartats.
a) Grau d'interés turístic del projecte. La puntuació màxima que es pot obtindre és de 7 punts, repartits com seguix:
Si el projecte té caràcter innovador, és escàs o inexistent en l'oferta turística de la Comunitat Valenciana, entre 0 i 5 punts.
Si les activitats del projecte es fan preferentment en els espais naturals protegits de la Comunitat Valenciana, entre 0 i 2 punts.
b) Complementarietat amb altres activitats turístiques del sol·licitant. Màxim de 3 punts, repartits de la manera següent:
Si l'empresa facilita opcionalment servicis bàsics de transport, allotjament i/o restauració, entre 0 i 2 punts.
Si l'empresa oferix algun servici addicional a més de l'activitat, diferent del transport, allotjament o restauració, 1 punt.
c) Evolució demogràfica recent del municipi on radica l'empresa sol·licitant. Màxim de 3 punts segons l'esquema següent:
Si la variació de la població ha sigut major o igual de l'1%, 0 punts
Si la variació de la població ha oscil·lat entre el -1% i el 0,99%,1 punt
Si la variació de la població ha oscil·lat entre el -1,01% i el -6,99%, 2 punts
Si la variació de la població ha sigut major o igual del -7%, 3 punts
Les dades s'obtindran de les sèries històriques temporals de l'INE referides als padrons municipals de 1996 i 2006.
Article 8. Tramitació de les sol·licituds i resolució del procediment.
1. L'òrgan competent per a la instrucció del procediment d'ajudes establit per la present Orde és la Direcció General de Turisme d'Interior de la Conselleria de Turisme.
2. a) Una vegada avaluades les sol·licituds per l'òrgan instructor, d'acord amb els criteris establits en l'article anterior, s'establirà un orde de prelació de major a menor puntuació obtinguda. En el cas que dues o més sol·licitants obtingueren la mateixa puntuació, seran ordenades segons la data de presentació de la documentació completa, col·locant primer el sol·licitant que haja presentat abans la documentació.
b) Establit el dit orde de prelació, es traslladarà dels expedients i del procés anterior a la Comissió de Valoració que s'establix en el número 8 del present article, la qual, després de l'anàlisi i validació del procediment seguit, aplicarà el percentatge màxim d'ajuda del 30% sobre el cost elegible de cada una de les sol·licituds per a calcular l'import de la subvenció corresponent, seguint l'esmentat orde de prelació fins a esgotar la consignació pressupostària establida en l'article 2 anterior. Cap subvenció no podrà superar l'import màxim de 30.000 euros establit en l'article 5 apartat 3 de la present orde.
c) En el cas que efectuades les operacions descrites en l'apartat b anterior, per esgotament del crèdit pressupostari disponible, es produïra la circumstància que l'últim beneficiari a què abast la subvenció haja obtingut el mateix nombre de punts que l'immediatament següent o següents que seguixen en l'orde de prelació, el percentatge a aplicar a tots els beneficiaris s'ajustarà, disminuint-ho en el mínim imprescindible per a concedir també ajuda a tots aquells que hagen obtingut la mateixa puntuació.
3. Una vegada valorades les sol·licituds amb la quantificació dels corresponents imports d'ajuda, i previs els oportuns tràmits, la comissió de valoració a través de l'òrgan instructor elevarà proposta de concessió o denegació d'ajudes a la consellera de Turisme que resoldrà sobre l'ajuda i determinarà la seua quantia.
4. La resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. El termini màxim per a resoldre les sol·licituds que es formulen serà de sis mesos comptats des de la data de finalització del termini de presentació de sol·licituds. Transcorregut el termini sense que haja recaigut una resolució, s'entendrà desestimada la sol·licitud de concessió d'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6. Les resolucions a què es referix el paràgraf anterior esgoten la via administrativa i contra elles podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos a comptar del següent al de la notificació de la resolució. Així mateix, d'acord amb el que preveu els articles 116 i 117 de la Llei 30/92, podrà interposar-se recurs de reposició davant de la consellera de Turisme, en el termini d'un mes a comptar de l'endemà de la notificació de la resolució.
7. Les subvencions concedides seran publicades en el Diari Oficial de la Comunitat Valenciana amb expressió de la convocatòria, el programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.
8. La Comissió de valoració estarà presidida pel director general de Turisme d'Interior de la Conselleria de Turisme i integrada per altres quatre membres designats per ell.
Article 9. Incidències posteriors a la concessió.
El director general de Turisme d'Interior està facultat per a la resolució de les incidències que es produïsquen després de la resolució de concessió, i en especial els supòsits de:
- Modificacions justificades pel beneficiari del projecte inicial, entre elles canvis en les característiques tècniques.
- Minoració en l'import de les subvencions concedides a què fa referència l'article 13 apartat 1 de la present orde.
- Revocació de les subvencions concedides a causa de la renúncia del beneficiari.
- Revocació de les subvencions concedides en cas de desistiment del sol·licitant.
Article 10. Obligacions del beneficiari.
Són obligacions del beneficiari:
a) Acreditar el compliment de requisits i condicions que determinen la concessió o gaudi de l'ajuda.
b) El sotmetiment a les actuacions de control financer que corresponguen.
c) Comunicar a la Conselleria de Turisme, l'obtenció o sol·licitud d'altres ajudes per a la mateixa finalitat procedents d'altres administracions o ens públics o privats.
d) La realització de l'activitat per a la que va ser concedida la subvenció, que serà d'exclusiva responsabilitat de l'entitat. Així mateix seran a càrrec seu els mitjans humans i materials que precisen per al seu compliment.
e) L'obtenció de les autoritzacions, permisos i llicències de qualsevol tipus necessàries per al desenvolupament de les activitats objecte de la subvenció.
f) Qualssevol altres previstes en l'article 14 de la Llei 38/2003, de 17 de novembre, General de Subvencions.
Article 11.Liquidació d'ajudes.
1. L'actuació objecte de subvenció haurà d'estar finalitzada en la seua totalitat com a màxim el dia 30 d'octubre de 2007.
2. El lliurament de les subvencions es produirà d'una sola vegada, prèvia presentació de les factures corresponents a les inversions realitzades, d'acord amb les condicions establides en la resolució individual de concessió d'ajudes. En el cas que l'actuació requerira projecte tècnic, hauran de presentar-se, a més, les corresponents certificacions d'obra.
3. A la documentació justificativa del punt anterior s'acompanyarà:
3.1. Relació detallada de les actuacions realitzades recolzades per la subvenció, amb indicació de cada un dels gastos incorreguts (amb indicació del creditor i del document, el seu import i data d'emissió).
3.2. Declaració responsable de l'import, procedència i aplicació dels fons propis i, si és el cas, d'altres subvencions o recursos amb què, a més, de la subvenció, hagen sigut finançades les actuacions.
3.3. Declaració responsable que acredite que el beneficiari no és deutor de la Generalitat per reintegrament de subvencions.
3.4. Acreditació que el beneficiari es troba al corrent en el compliment de les seues obligacions tributàries i amb la Seguretat Social.
3.5. Llicència d'obres i d'obertura, si l'actuació ho requerix i no s'haguera presentat amb anterioritat, i s'haguera obtingut des que es va presentar la sol·licitud de subvenció.
4. A l'efecte de justificació es considerarà que la despesa subvencionada s'ha realitzat encara que les factures no hagen sigut efectivament pagades amb anterioritat a la finalització del període de justificació.
5. El termini límit per a la presentació dels justificants a què es fa referència en els apartats anteriors serà fins al dia 30 d'octubre de 2007 inclós.
6. Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de la despesa subvencionable no hi haja en el mercat suficient nombre d'entitats que els subministren, i justificació de la triada quan no recaiga en la proposta econòmica més avantatjosa.
Article 12. Control i inspecció
La Conselleria de Turisme vigilarà l'adequada aplicació de les ajudes, i per a això podrà realitzar les inspeccions, comprovacions i demanar aquella informació considere oportuna, sense perjuí d'altres actuacions inspectores o de comprovació que pogueren desenvolupar-se a instàncies de la Intervenció General de la Generalitat.
Article 13. Minoració i revocació de les subvencions.
1. L'alteració d'algunes de les característiques no substancials de l'actuació la subvenció del qual haja sigut aprovada, l'incompliment d'alguna de les condicions i terminis establits en la resolució, la no execució o execució inadequada de part del pressupost aprovat, la insuficient justificació d'alguna de les despeses efectivament realitzades i la concessió després de la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la realització de l'actuació, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si fa el cas, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament d'esta. En la tramitació del procediment es garantirà, en tot cas, el dret de l'interessat a l'audiència.
DISPOSICIONS FINALS
Primera
El director general d'Interior de la Conselleria de Turisme queda facultat per a dictar les disposicions i adoptar les mesures que considere oportunes per al desplegament i aplicació del que disposa la present orde.
Segona
La present Orde entrarà en vigor l'endemà de la seua publicació en el Diari Oficial de la Comunitat Valenciana.
Contra la present Orde, que posa fi a la via administrativa, podrà interposar-se recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, dins del termini de dos mesos comptats des de l'endemà de la seua publicació i, potestativament, podrà interposar-se recurs de reposició, en el termini d'un mes, a comptar de l'endemà de la seua publicació, tot això de conformitat amb el que establixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 10, 14 i 46 de la Llei 29/1998, 13 de juliol, Reguladora de la Jurisdicció Contenciosa Administrativa.
València, 22 de març de 2007
La consellera de Turisme
Mª MILAGROSA MARTÍNEZ NAVARRO